b'\n_START_ARTICLE_\nInglismaa\n_START_SECTION_\nS\xc3\xbcmbolid\n_START_PARAGRAPH_\nInglismaa deviis on Dieu et mon droit (prantsuse keeles; eesti keeles "Jumal ja minu \xc3\xb5igus")._NEWLINE_Inglismaa rahvuslill on punane ja valge roos ning kaitsep\xc3\xbchak on p\xc3\xbcha J\xc3\xbcri.\n_START_SECTION_\nRahvastik\n_START_PARAGRAPH_\nInglismaa suurim linn on London, mis on \xc3\xbchtlasi kogu Suurbritannia ja P\xc3\xb5hja-Iiri \xc3\x9chendkuningriigi pealinn.\n_START_SECTION_\nTerritoriaal-haldusjaotus\n_START_PARAGRAPH_\nInglismaa territoriaal-haldusjaotus ei ole \xc3\xbchetaoline ning seda on mitu korda p\xc3\xb5hjalikult reorganiseeritud.\n_START_SECTION_\nKrahvkonnatasand\n_START_PARAGRAPH_\nKrahvkond on sajandeid olnud Inglismaa p\xc3\xb5hilisim territoriaal-haldus\xc3\xbcksus. T\xc3\xa4nap\xc3\xa4eval nimetatakse p\xc3\xb5liseid krahvkondi ajaloolisteks krahvkondadeks. Kohaliku omavalitsemise \xc3\xb5igusaktiga reorganiseeriti need 1889. aastal halduskrahvkondadeks (ingl administrative counties) ja krahvkond-linnadeks (ingl county boroughs). Sellistena p\xc3\xbcsisid nad peaaegu muutumatult kuni 1974. aastani. Uue kohaliku omavalitsemise \xc3\xb5igusaktiga reorganiseeriti need linnkrahvkondadeks (ingl metropolitan counties) ja mittelinnkrahvkondadeks (ingl non-metropolitan counties)._NEWLINE_Aastal 1986 kaotasid linnkrahvkonnad oma haldusfunktsioonid. 1990. aastail muudeti hulk mittelinnkrahvkondi tervikomavalitsusteks.\n_START_SECTION_\nVallatasand\n_START_PARAGRAPH_\nVallad on ringkondade ja tervikomavalitsuste all\xc3\xbcksused, mille keskmes on tavaliselt k\xc3\xbcla v\xc3\xb5i v\xc3\xa4ikelinn. Valdade rahvaarv varieerub m\xc3\xb5nesajast inimesest kuni mitmek\xc3\xbcmne tuhandeni. Suurima elanikkonnaga on Somersetis asuv merekuurort Weston-super-Mare, kus elab \xc3\xbcle 70 000 inimese.\n_START_SECTION_\nSuur-London\n_START_PARAGRAPH_\nSuur-London (ingl Greater London) on ainulaadne haldus\xc3\xbcksus. Aastal 2000 taastati 1986. aastal kaotatud Suur-Londoni k\xc3\xb5rgema tasandi haldusv\xc3\xb5im, kuid juba piiratud kujul. T\xc3\xa4itevv\xc3\xb5imu teostamiseks moodustati Suur-Londoni Administratsioon (ingl Greater London Authority)._NEWLINE_Suur-London koosneb 32 linnaosast (ingl London boroughs) ja eristaatusega linnaosast City of London. Need 33 omavalitsus\xc3\xbcksust on ringkonnatasandi \xc3\xbcksused.\n_START_SECTION_\nMajandus\n_START_PARAGRAPH_\nInglismaa majandus, mis j\xc3\xa4rgib anglosakside majandusmudelit, on \xc3\xbcks suuremaid maailmas ning suurim neljast majandusest \xc3\x9chendkuningriigis. London seejuures on \xc3\xbcks maailma suurimaid majanduskeskusi. Maailma \xc3\xbche enim arenenud riigina on Inglismaa liider keemia- ja farmaatsiasektoris ning oluline tehnilistes t\xc3\xb6\xc3\xb6stusharudes, eelk\xc3\xb5ige lennunduses, relvat\xc3\xb6\xc3\xb6stuses ja tarkvara tootvas sektoris._NEWLINE_London ekspordib peamiselt toodetud kaupu ja impordib materjale (n\xc3\xa4iteks naftat, teed, villa, toorsuhkrut, puitu, metalli ja liha)._NEWLINE_Suurbritannia keskpank, mis seab intressim\xc3\xa4\xc3\xa4rad ja rakendab rahapoliitikat, on Londonis asuv Bank of England. London on koduks ka Londoni b\xc3\xb6rsile, mis on peamine v\xc3\xa4\xc3\xa4rtpaberib\xc3\xb6rs Suurbritannias ja suurim Euroopas. London on \xc3\xbcks rahvusvahelisi juhte rahastamises ja suurim finantskeskus Euroopas._NEWLINE_Traditsioonilised raske ja t\xc3\xb6\xc3\xb6tlev t\xc3\xb6\xc3\xb6stus on Inglismaal viimaste aastak\xc3\xbcmnete jooksul j\xc3\xa4rsult v\xc3\xa4henenud, nagu ka \xc3\xbclej\xc3\xa4\xc3\xa4nud Suurbritannias. Samal ajal on teenindavad t\xc3\xb6\xc3\xb6stusharud j\xc3\xb5udsalt arenenud: turism on suuruselt kuues t\xc3\xb6\xc3\xb6stusharu \xc3\x9chendkuningriigis, panustades 76 miljardit naela riigi majandusele. 2002. aasta andmete j\xc3\xa4rgi annab turismit\xc3\xb6\xc3\xb6stus t\xc3\xb6\xc3\xb6d 1,8 miljonile t\xc3\xa4ist\xc3\xb6\xc3\xb6ajaga t\xc3\xb6\xc3\xb6tavale inimesele, mis on 6,1% t\xc3\xb6\xc3\xb6ealisest elanikkonnast. K\xc3\xb5ige suurem turismikeskus on London, mis meelitab igal aastal kohale miljoneid inimesi maailma eri paigust._NEWLINE_Inglismaa ametlik raha\xc3\xbchik on Suurbritannia naelsterling, tuntud ka kui Briti nael v\xc3\xb5i GBP.'